KIRJALLINEN KYSYMYS E-1101/01

esittäjä(t): Mark Watts (PSE) komissiolle

(6. huhtikuuta 2001)

Aihe: Yhtäläiset toimintamahdollisuudet rekkaliikenteen harjoittamisessa

Kun otetaan huomioon, että Yhdistyneessä kuningaskunnassa rekoille tehdään turvatarkastus kuuden viikon välein, miksi ne tarkastetaan Pohjois-Irlannissa (joka on Yhdistyneen kuningaskunnan osa) ja muissa EU:n jäsenvaltioissa vain kaksi kertaa vuodessa tai harvemmin?

Miksi Yhdistyneestä kuningaskunnasta lähtevät ajoneuvot punnitaan satamissa (ylikuorman välttämiseksi), mutta Calais'n kaltaisista satamista Yhdistyneeseen kuningaskuntaan lähteviä ajoneuvoja ei punnita? Vaarantavatko puutteelliset tarkastukset laivojen, miehistöjen ja matkustajien turvallisuuden?

Yhdistyneessä kuningaskunnassa ajopiirturit tarkastetaan säännöllisesti ja perinpohjaisesti, toisin kuin eräissä muissa jäsenvaltioissa (esim. Saksa), joissa tarkastukset ovat satunnaisia. Mitä komissio aikoo tehdä tämän vakavan epäkohdan korjaamiseksi?

Loyola de Palacion komission puolesta antama vastaus

(19. kesäkuuta 2001)

Komissio jakaa arvoisan parlamentin jäsenen huolen maanteiden tavaraliikenteen turvallisuudesta ja terveestä kilpailusta. Tästä syystä on annettu lukuisia yhteisön direktiivejä, jotka koskevat kaikkien jäsenvaltioiden tavaraliikennesektoreita. Nämä direktiivit edellyttävät ajoneuvojen ja niiden laitteiden säännöllistä tarkastusta, mutta jäsenvaltiot voivat määrätä tarkemmat tarkastukset niiden alueella rekisteröidyille ajoneuvoille. Siten Yhdistyneessä kuningaskunnassa tai missä tahansa muussa jäsenvaltiossa voidaan katsastaa rekat tai tarkastaa ajopiirturit useammin kuin mitä direktiiveissä säädetään.

Parlamentin jäsenen kysymys kuitenkin koskee sellaisia Yhdistyneen kuningaskunnan käytäntöjä, joita ei vaadita yhteisön lainsäädännössä. Itse asiassa saattaessaan yhteisön direktiivejä osaksi kansallista lainsäädäntöä Yhdistynyt kuningaskunta ei ole säätänyt tiheämmistä tarkastuksista kuin mitä direktiiveissä säädetään.

Yhteisön lainsäädäntö(1) vaatii, että kaikkien jäsenvaltioiden rekat on katsastettava vähintään kerran vuodessa. Direktiivissä säädetään katsastusten ja tarkastusten vähimmäisrajoista, mikä jättää jäsenvaltioille mahdollisuuden vaatia alueellaan rekisteröityjen ajoneuvojen katsastusta useammin. Sekä Yhdistyneen kuningaskunnan että Irlannin lainsäädännön vaatimukset rekkojen tarkastuksista ovet direktiivin mukaiset, toisin sanoen molemmissa maissa vaaditaan vuotuinen katsastus.

Yhteisö ei ole esittänyt vaatimuksia ajoneuvojen punnitsemisesta lastattaessa niitä lauttaan. On liikennöijän vastuulla varmistaa, että ajoneuvo ei ylitä säädettyä enimmäispainorajaa, ja lauttayhtiön vastuulla varmistaa, että lauttaa ei ylikuormiteta. Komission tiedossa ei ole yhteyttä merionnettomuuksien ja kuorma-autojen ylilastauksen välillä. On myös huomattava, että kuorma-autojen järjestelmälliset tarkastukset yhteisön sisäisillä rajoilla eivät ole sallittuja(2).

Yhteisön lainsäädännössä(3) määritetään ajopiirturien asennusten ja korjausten yhteydessä tehtävät tarkastustoimenpiteet sekä määräaikaisten tarkastusten vähimmäisrajat. Myös tienvarsitarkastusten ja kuljetusliikkeissä tehtävien tarkastusten vähimmäisvaatimuksista on säädetty. Direktiivin 88/599/ETY mukaisesti yhteisö tuottaa joka toinen vuosi raportin(4) direktiivin soveltamisesta jäsenvaltioiden toimittamien tietojen perusteella. Näistä raporteista ei ilmene huomattavia eroja eri jäsenvaltioiden ilmoittamassa soveltamisen tasossa.

(1) Moottoriajoneuvojen ja niiden perävaunujen katsastusta koskevan jäsenvaltioiden lainsäädännön lähentämisestä 20 päivänä joulukuuta 1996 annettu neuvoston direktiivi 96/96/EY, EYVL L 46, 17.2.1997.

(2) Valvonnan poistamisesta jäsenvaltioiden rajoilla maantie- ja sisävesiliikenteessä 21 päivänä joulukuuta annettu neuvoston asetus (ETY) N:o 4060/89, EYVL L 390, 30.12.1989, ja kolmannessa maassa rekisteröidyn tai liikkeeseen lasketun kulkuneuvon valvonnasta yhteisön maantie- ja sisävesiliikenteessä 17 päivänä joulukuuta 1992 annettu neuvoston asetus (ETY) N:o 3912/92, EYVL L 395, 31.12.1992.

(3) Tieliikenteen valvontalaitteista 20 päivänä joulukuuta 1985 annettu neuvoston asetus (ETY) N:o 3821/85 (12 artikla ja liite I, luku VI), EYVL L 370, 31.12.1985, ja yhdenmukaisista menettelyistä pantaessa täytäntöön tieliikenteen sosiaalilainsäädännön yhdenmukaistamisesta annettu asetus (ETY) N:o 3820/85 ja tieliikenteen valvontalaitteista annettu asetus (ETY) N:o 3821/85 23 päivänä marraskuuta 1988 annettu neuvoston direktiivi 88/599/ETY, EYVL L 325, 29.11.1988.

(4) KOM(2000) 84 lopullinen.